O‘zbekiston yoshlar terma jamoasi Fransiyaga qarshi oq libosda o‘ynaydi

6-iyul kuni Rize shahridagi “Yeni Shehir” stadionida U-20 JCh-2013 chorak final bosqichi doirasida Fransiya va O‘zbekiston yoshlar terma jamoalari o‘zaro bellashadi. Ushbu o‘yin arafasida har ikkala terma jamoa menejerlari ishtirokida uchrashuv bo‘lib o‘tdi. Uchrashuvni FIFA bosh koordinatori Jon de Luiza va o‘yin komissari indoneziyalik Javhar Hasan olib bordi.

 O‘zbekiston yoshlar terma jamoasi bungacha faqat Xorvatiyaga qarshi guruh bosqichi o‘yinida oq libosda harakat qilgan edi
Uchrashuvda Trabzondan 50 daqiqalik masofada joylashgan Rize shahrida o‘tkaziladigan o‘yinning xavfsizlik, marketing, media, tibbiy, hakamlik va boshqa tashkiliy masalalari bo‘yicha ma’lumotlar berildi. Tomonlarni qiziqtirgan savollarga javoblar topildi.
Yig‘ilishda 6-iyul kuni bo‘ladigan o‘yinda jamoalar qanday rangli liboslarda o‘ynashi aniqlab olindi. Unga ko‘ra, Fransiya yoshlar terma jamoasi an’anaviy ko‘k rangli liboslarda harakat qiladi. O‘zbekiston yoshlar terma jamoasi esa musobaqa davomida ikkinchi marta o‘zining oq rangli liboslaridan foydalanadi. Ahmadjon Musaev shogirdlari bungacha faqat Xorvatiyaga qarshi guruh bosqichi uchrashuvida oq liboslarda harakat qilgan edi.
Eslatib o‘tamiz, Fransiya va O‘zbekiston yoshlar terma jamoalari o‘rtasidagi U-20 JCh-2013 chorak final uchrashuvi 6-iyul, juma kuni, Toshkent vaqti bilan 20:00 da boshlanadi. Uchrashuvni braziliyalik hakamlar brigadasi boshqarib boradi. Terma jamoa yetakchi himoyachilari – Sardor Rahmonov va Boburbek Yo‘ldoshev diskvalifikatsiya sabab ushbu o‘yinda maydonga tusha olmaydi.
Manba: the-uff.com